钦定古今图书集成/理学汇编/经籍典/第037卷 > 《婺源藏书阁记》朱熹
## 钦定古今图书集成/理学汇编/经籍典/第037卷 > 《婺源藏书阁记》朱熹

道之在天下，其实原于天命之性，而行于君臣、父子、
兄弟、夫妇、朋友之间；其文则出于圣人之手，而在于
《易》《诗》《书》《礼》《乐》《春秋》孔、孟氏之籍，本末相须，人言相发，
皆不可以一旦而废焉者也。盖天理民彝自然之物，
则其大伦大法之所在，固有不依文字而立者。然古
之圣人欲明是道于天下，而垂之万世，则其精微曲
折之际，非托于文字亦不能以自传。故自伏羲以来，
列圣继作，至于孔子，然后所以垂世立教之具，粲然
大备。天下后世之人，自非生知之圣，则必由是以穷
其理，然后知有所至，而力行以终之。固未有饱食安
坐，无所猷为，而忽然知之，兀然得之者也。故傅说之
告高宗曰：“学于古训乃有获。”而孔子之教人亦曰：“好
古，敏以求之”，是则君子所以为学致道之方，其亦可
知也已。然自秦汉以来，士之所求乎《书》者，类以记诵
剽掠为功，而不及乎穷理修身之要；其过之者则遂
绝学捐书，相与驰骛乎荒虚浮诞之域。盖二者之蔽
不同，而于古人之意则胥失之矣。呜呼！道之所以不
明不行，其不以此与婺源学宫讲堂之上有屋焉，榜
曰“藏书阁”，而未有以藏。莆田林侯虙知县事，始出其
所宝《太常神笔石经》若干卷以填之，而又益广市书
凡千四百馀卷，列庋其上，俾肄业者得以讲教而诵
习焉。熹故邑人，而客于闽，兹以事归而拜于其学，则
林侯已去而仕于朝矣。学者犹指其书以相语，感叹
久之，一旦遂相率而踵门，谓熹盍记其事，且曰：“比年
以来，乡人子弟愿学者众，而病未知所以学也。子诚
未忘先人之国，独不能因是而一言以晓之哉？”熹起
对曰：“必欲记贤大夫之绩，以诏后学，垂方来则有邑
之先生君子在，熹无所辱命。顾父兄弟子之言，又熹
之所不忍辞者，其敢不敬而诺诸！”于是窃记所闻如
此，以告乡人之愿学者，使知读书求道之不可已，而
尽心焉，以善其身，齐其家而及于乡，达之天下，传之
后世，且以信林侯之德无穷也。是为《记》云。